[Video] Aardklop 2017: sit aan vir ŉ fees na hartelus | Maroela Media
Alexa Strachan, feesbestuurder (Foto: Verskaf)
Die programbekendstelling vir vanjaar se Aardklop-kunstefees is Woensdagaand in Newtown in Johannesburg gehou. Oor dié fees het die “kunste-cowboys” en “feesfoendies” dit eens: Vanjaar gaan daar na hartelus fees op Potchefstroom gehou word.
Alexa Strachan, feesbestuurder, het tydens die bekendstelling gesê vanjaar se fees gaan voortbou op die sukses van verlede jaar – om die fees vir die mense te hou.
“Kom ons praat uit die hart uit, en noem ŉ ding op sy naam: Aardklop 2016 was ŉ wonderwerk. Saam het ons binne ŉ paar maande die bykans onmoontlike reggekry. Daarom gaan ons ná hierdie gesamentlike reusereddingspoging in 2017 elke uiteenlopende feesganger, deelnemer en kunstenaar se bydrae tot die sukses en voortbestaan van Aardklop vier.”
Japie Gouws, voorsitter van die Aardklop-direksie, sê hoewel dit nie vir die direksie ŉ moeilike besluit was om Aardklop vanjaar weer aan te bied nie, staar talle uitdagings die fees steeds in die gesig.
“Mense verkeer nou onder die indruk ‘Aardklop is gered’. Dit is waar – en verlede jaar se kaartjieverkope was goed, maar as elkeen wat die fees besoek net een bykomende kaartjie koop of dalk vir die eerste keer van die vertonings bywoon, maak dit ŉ reuseverskil in die volhoubaarheid van die fees.”
Vanjaar se fees beloof om selfs groter en beter as vorige feeste te wees. Meer as 25 debuutwerke word hierdie jaar aangebied.
Vanjaar bied Aardklop iets vir almal met bekendes soos Laurika Rauch, Loki Rothman, Stef Bos, Coenie de Villiers, Hemelbesem, Mathys Roets, Rocco de Villiers, Charl du Plessis, US Koor, Wits Trio, Radio Kalahari Orkes, Joshua na die Reën en vele meer.
“Ons bied regtig iets vir almal en nooi elke feesganger om sy feeservaring self saam te stel: wat ook al jou smaak, styl, voor- of afkeure, jy sal vir seker feesvier na #hartelus,” sê Strachan.
Laurika Rauch en Loki Rothman (Foto: Verskaf)
Coenie de Villiers (Foto: kykNET)
Debuut Hannes Brümmer in ‘Wie’s jou pappa?’ (Foto: Verskaf)
Hannes Brümmer speel solo in Wie’s Jou Pappa? wat speels spot met ŉ voormalige punk in plakkies wat nou soos ŉ pantoffelpappa moet paradeer.
Getroudes met Elize Cawood en Wilson Dunster gaan met die lagspiere peuter. Hulle spring op die mallemeule van die mediese wêreld vir veral diegene wat ouer word in Toetse, hulle jongste stuk geskryf deur Saartjie Botha. Je-ani Swiegelaar maak ook haar buiging in Sê My Naam.
Op ligter trant speel Simoné Nortmann die rol van Nina van Zyl, ŉ popster wie se loopbaan sukkel in Los Asseblief ŉ Boodskap. Sy beleef ook skrywersdroogte en haar eks het kanker! Sy vat die langpad van Johannesburg na Kaapstad, dorp tot dorp … en nooi almal saam op haar tragikomiese avontuur.
Jo Black (Foto: Maroela Media)
In Die Woordenaars sien jy vir die eerste keer saam op die verhoog musikale digters soos Stef Bos, Spoegwolf, Jo Black, Koos van der Merwe en Herman Kleynhans. In Ekstravaklassiek is Chris Chameleon te sien in hierdie eenmalige vertoning saam met die Nasionale Jeugkoor.
Uniek by die fees
Die Aardklop Pronk Podium is die nuwe platform vir tiener- en studenteproduksies. Die Aardklop Lang Tafel is terug op openbare aandrang! ŉ Eksklusiewe kuier-, eet-en-feesviergeleentheid onder die reuseplataanbome in die NWU-Potchefstroomkampus se bekende Lovers’ Lane.
PG du Plessis (Foto: ATKV)
By die Aardklop Atrium bied die fees vir avontuurlustige feesgangers minder tradisionele produksies aan. Van een-tot-een-teater – één akteur en één gehoorlid – tot gemengdemedia-installasieteater.
Taxi Teater, een van Aardklop 2016 se groot suksesverhale, word dié jaar uitgebou ten einde die wonderlike diversiteit van Potchefstroom, Ikageng en Promosa se talent op die podium te plaas.
PG: ŉ Lewe Vol … is ŉ huldeblyk aan dr. P.G. du Plessis, bekroonde dramaturg, draaiboek- en romanskrywer en storieverteller wat oorlede is op 7 Junie vanjaar. Van Suid-Afrika se voorste kunstenaars kom bymekaar om hierdie groot gees se lewe en werk te vier.
Wat jy elders misgeloop het
Solo-diva Sandra Prinsloo weet hoe om harte te frommel met Moedertaal, ŉ hartroerende storie van lief en leed. Prinsloo speel ook in Pa, maak vir my ŉ vlieër, Pa. Koöperasiestories is die jaar se topverkoper by feeste landwyd en draai ook op Potchefstroom.
In Ag, Kom ek val sommer met die Holm in die huis, raak Marion Holm diep as sy terugkyk na ŉ jaar van persoonlike pyn – maar natuurlik met haar eiesoortige Holm-humor. Pieter-Dirk Uys praat padlangs in Weerklank van ŉ Wanklank wanneer hy die padwysers uitlig wat die verloop van sy lewe bepaal – soos altyd met ŉ skalkse lag en ŉ sagte traan.
Marion Holm (Foto: Facebook)
#Aardklop 2017 se TV-advertensie! @kykNETtv @huisgenoot @Netwerk24 @RapportSA pic.twitter.com/NnE5NDxFAM
— Aardklop Kunstefees (@AardklopFees) July 27, 2017
Deel van: Bekendes, Musiek, SA-nuus, Teater